## Quart de Poblet, Alfafar i Godelleta reben personal de reforç de la Generalitat per a tramitar la targeta Recuperem València

*** Els ajuntaments afectats han tramitat 34.064 targetes, el 25,8 % de les que tenen disponibles**

Els ajuntaments de Quart de Poblet, Alfafar i Godelleta han rebut este divendres personal de reforç de la Generalitat per a la tramitació de la targeta de transport gratuït Recuperem València destinada a les persones residents en les poblacions més afectades per la riuada.

En la reunió celebrada ahir, el conseller de Medi Ambient, Infraestructures i Territori, Vicente Martínez Mus, va oferir als municipis afectats 50 treballadors de Vaersa per a col·laborar en les tasques i així facilitar l’entrega.

La gestió de la targeta s’està duent a terme a través de les corporacions municipals amb el propòsit d’agilitzar el procés i que els veïns puguen arreplegar les targetes en les seues respectives localitats de residència.

Per a facilitar esta tasca, la Generalitat ha oferit personal propi a les entitats locals que ho sol·liciten per a col·laborar i ajudar en la seua distribució, i s’incrementaran també els punts als quals es pot acudir per a sol·licitar-la. Així, a més de les oficines PROP-Dana de Massanassa, Algemesí, Benetússer, Paiporta i Sedaví, s’han habilitat 17 oficines més.

Des del dilluns, que es va obrir el procés, s’han tramitat 34.064 targetes a través dels ajuntaments, el 25,8 % de les que tenen disponibles, i Xirivella, Algemesí i Benetússer són els municipis que més tramitacions han fet. En total, els consistoris disposen ara de 132.000 targetes i durant les pròximes setmanes rebran més unitats.

La targeta Recuperem València permetrà als beneficiaris viatjar sense cap cost en Metrovalencia, Rodalia, EMT, Metrobús i autobusos autonòmics fins al 31 de desembre de 2025. Estarà activa a partir del dilluns 24 de febrer.

**Dos modalitats de sol·licitud**

El procés d’entrega de les targetes s’ha organitzat en dos grups, considerant el grau d’afectació de cada municipi. En el primer grup, els residents de les 31 localitats més afectades podran sol·licitar la targeta a través dels seus respectius ajuntaments.

Es tracta de les localitats de Sedaví, Paiporta, Massanassa, Alfafar, Llocnou de la Corona, Benetússer, Picanya, Catarroja, Algemesí, Beniparrell, Aldaia, l’Alcúdia, Albal, Guadassuar, Riba-roja de Túria, Alaquàs, Sot de Chera, Riola, Chiva, Loriguilla, Cheste, Catadau, Pedralba, Utiel, Llombai, Montserrat, Godelleta, Quart de Poblet, Xirivella, Benicull de Xúquer i Gestalgar, així com les pedanies de València: Castellar-Oliveral, Forn d’Alcedo i la Torre.

D’igual manera, s’han posat a disposició targetes de transport gratuïtes per als residents de municipis menys afectats que també hagen perdut el seu vehicle. Esta opció està destinada a localitats a  on el percentatge de vehicles danyats durant la inundació siga inferior al 5% del total del parc automobilístic municipal.

En este cas, les persones poden sol·licitar telemàticament fins a dos targetes de transport gratuït per cada vehicle danyat i serà l’Autoritat de Transport Metropolità de València l’encarregada d’enviar la targeta al domicili del sol·licitant.

Les localitats d’este segon grup inclouen Montroi, Turís, Alginet, Torrent, Calles, Silla, Alfarb, Buñol, Polinyà de Xúquer, Carlet, Tous, Picassent, Caudete de las Fuentes, València, Vilamarxant, Requena, Alzira, Real, Alborache, Siete Aguas, Favara, Corbera, Alcàsser, Fuenterrobles, Chera, l’Énova, Benifaió, Manises, Macastre, Bugarra, Rafelguaraf, Cullera, Manuel, Yátova, Albalat de la Ribera, Mislata, Camporrobles, Sinarcas, Sollana, Dos Aguas, Chulilla, Carcaixent, la Pobla Llarga, Almussafes, Senyera, Paterna, Fortaleny, Bétera, Llíria, Tavernes de la Valldigna, Castelló i Sueca.

Fecha: 21/02/2025